کوئٹہ (اے پی پی) بلوچستان اسمبلی ٹی بجٹ دیوان اپوزیشن نا ترند برانز نا سوب آن ہرے مس، اپوزیشن باسک آک صوبائی اسمبلی نا ہرچار آ پترینگ انگ نا درگہ غاتے کلف کریسر، ہراڑان صوبائی اسمبلی نا باسک آک صحافی و اسمبلی آ ہنوک آ غٹ بندغ آک پیشن سلیسر، انتظامی و پولیس آفیسر آتا وار وار آ درخواست آتیان پد ہم درگہ غاتے ملپننگ آ پولیس بکتر بند گاڈی نا کمک اٹ اسمبلی نا اسہ درگہ اس پرغا ہراٹی اپوزیشن نا اِراباسک عبدالواحد صدیقی و بابو رحیم ٹھپی مسر، ہنداوخت آ وزیراعلیٰ بلوچستان جام کمال خان و صوبائی وزیر آک سخت سیکورٹی ٹی ریڈزون نا کسر اسمبلی آ سرمسر وزیراعلیٰ نا اسمبلی آ سرمننگ تون اپوزیشن نا برانز اٹ ترندی بس و صوبائی حکومت نا برخلاف نعرہ خلنگ تون اوار اوار اسمبلی نا پیشن نا شیشہ و گملہ غاتے پرغنگا ہراڑا پولیس لاٹھی چارج کرے و مچی کروک آتے منتشر کننگ کن آنسو گیس ءِ ہم کاریم اٹ ایس اپوزیشن لیڈر ملک سکندر حیات ایڈووکیٹ پارے کہ حکومت بجٹ نا بابت ننے پت اٹ ہلتنے و من منشائی کرے چاردے آن برجا ننا برانز ءِ سنجیدہ ہلنگتو و اینو مجبورا ننے گیٹ ءِ بند کرسا برانز کروئی تما
